SK Úradný vestník Európskej únie C 122/12

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2010/C 122/07

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

ZHRNUTIE

NARIADENIE RADY (ES) č. 510/2006

„CAROTA NOVELLA DI ISPICA“

ES č.: IT-PGI-0005-0522-26.01.2006

DOP ( ) CHZO ( X )

Toto zhrnutie obsahuje hlavné body špecifikácie výrobku na informačné účely.

1. Príslušné oddelenie v členskom štáte:

Názov: Ministero delle Politiche Agricole Alimentari e Forestali Adresa: Via XX Settembre 20 00187 Roma RM ITALIA Tel. +39 0646655106 Fax +39 0646655306 E-mail: saco7@politicheagricole.gov.it

2. Skupina:

Názov: Associazione per la Tutela e la Valorizzazione della «Carota Novella di Ispica» Adresa: c/o Agriconsult — Viale dei Platani 34/b 97100 Ragusa RG ITALIA Tel. +39 0932643569 Fax +39 0932254479 E-mail: info@studioagriconsult.it Zloženie: Výrobcovia/spracovatelia ( X ) ostatní ( )

3. Druh výrobku:

Trieda 1.6.: Ovocie, zelenina a obilniny v pôvodnom stave alebo spracované

4. Špecifikácia:

[súhrn požiadaviek podľa článku 4 ods. 2 nariadenia (ES) č. 510/2006]

4.1. Názov:

„Carota Novella di Ispica“

4.2. Opis:

Chránené zemepisné označenie „Carota Novella di Ispica“ je výsledkom pestovania druhu „Daucus carota L.“. Použité odrody pochádzajú zo skupiny „Carota semilunga nantese“ a príslušných hybridov, ako sú: Exelso, Dordogne, Nancò, Concerto, Romance, Naval, Chambor, Selene. Ďalšie hybridy sa môžu doplniť, pokiaľ pochádzajú zo skupiny odrôd „Carota semilunga nantese“ a pokiaľ výrobcovia zdokumentovanými experimentálnymi skúškami dokážu, že splnili kvantitatívne parametre produktu „Carota Novella di Ispica“. Používanie nových hybridov na účely produkcie mrkvy „Carota Novella di Ispica“ je povolené na základe predchádzajúceho kladného vyhodnotenia experimentálnych skúšok Ministerstvom poľnohospodárstva, potravinárstva a lesníctva (Ministero delle Politiche agricole alimentari e forestali), ktoré môže na tieto účely získať odborné stanovisko kontrolného alebo iného orgánu.

V čase uvedenia na trh má „Carota Novella di Ispica“ valcovito-kúžeľovitý tvar s priemerom 15 až 40 mm a s hmotnosťou 50 až 150 g, bez vedľajších korienkov a rozdvojenia vrcholu a bez prasklín na hlavnom koreni.

„Carota Novella di Ispica“ dosahuje obchodnú zrelosť od konca februára (20. februára) a predáva sa do polovice júna (15. júna). „Carota Novella di Ispica“, je teda mrkva, ktorá sa na trhu objavuje v zimnom až jarnom období a má organoleptické vlastnosti typické pre čerstvý produkt. Pokiaľ ide o chemicko-výživové vlastnosti, uvádzajú sa tieto:

— zvýšený obsah sacharidov: > 5 % hmotnosti čerstvého produktu,

— obsah beta karoténu s ohľadom na obdobie produkcie: > 4 mg/100 g hmotnosti čerstvého produktu,

— obsah minerálnych solí: v rozmedzí od 0,5 % do 0,9 %.

Senzorické vlastnosti produktu sa hodnotili podľa normy UNI 10957 z roku 2003. Deskriptory sa hodnotili stupnicou s 5 možnými bodmi podľa metodiky UNI ISO 4121 z roku 1989, ktorej interval sa pohybuje od najnižšej intenzity (hodnota 1) až po najvyššiu (hodnota 5).

Minimálne bodové hodnotenie, ktoré hodnotitelia udelili hlavným deskriptorom, je toto:

— intenzita farby: 2,5

— krehkosť 2,5

— typická vôňa mrkvy 2,5

— bylinná aróma 2,5

Epiderma je lesklá, dužina mäkká, stred málo vláknitý.

Označenie „Carota Novella di Ispica“ môže dostať len mrkva patriaca do triedy akosti „výber“ a „I. akosť“, podľa normy EHK-OSN týkajúcej sa uvádzania na trh a kontroly akosti mrkiev.

Produkt „Carota Novella di Ispica“ CHZO sa balí do zapečatených balení tak, aby pri otvorení došlo k porušeniu pečate. Povolené sú tieto balenia:

— tácka s hmotnosťou do 2 kg, prekrytá ochrannou fóliou,

— vrece s hmotnosťou od 1 do 6 kg z polyetylénu alebo polypropylénu,

— vrece s hmotnosťou od 6 do 12 kg, ktorý uchová produkt čerstvý.

4.3. Zemepisná oblasť:

Oblasť pestovania mrkvy „Carota Novella di Ispica“ zahŕňa obce do nadmorskej výšky 550 mn.m v týchto provinciách:

— Ragusa: obce Acate, Chiaramonte Gulfi, Comiso, Ispica, Modica, Pozzallo, Ragusa, Santa Croce Camerina, Scicli, Vittoria,

— provincia Syrakúzy: obce Noto, Pachino, Portopalo di Capo Passero, Rosolini,

— provincia Katánia: obec Caltagirone,

— provincia Caltanissetta: obec Niscemi.

4.4. Dôkaz o pôvode:

Každá fáza procesu produkcie sa sleduje a všetky vstupy a výstupy sa zaznamenávajú. Takýmto spôsobom a spolu so zaevidovaním výrobcov a baliarní do registrov vytvorených na tento účel, za ktoré zodpovedá kontrolný orgán obrábaných katastrálnych pozemkov, ako aj vďaka informovaniu kontrolného orgánu o vyprodukovaných množstvách, sa zabezpečuje vysledovateľnosť produktu. Každý výrobca musí viesť príslušné denníky, v ktorých eviduje všetky pestovateľské úkony. Do týchto denníkov sa zapisuje taktiež kód pre každú vysiatu šaržu, ktorý danú dávku sprevádza počas všetkých fáz pestovania, zberu úrody, prepravy do skladu, spracovania a uvádzania na trh, aby sa v každom momente zaručila vysledovateľnosť a úplná priehľadnosť pre ochranu spotrebiteľa.

Všetci prevádzkovatelia, či už sú to právnické alebo fyzické osoby, zapísaní v príslušných zoznamoch, podliehajú kontrole kontrolného orgánu.

4.5. Výrobná metóda:

Metóda produkcie stanovuje orbu hlbokú 40 – 50 cm, ktorá sa musí realizovať pred výsevom.

Plodiny sa musia striedať každé tri roky, a preto sa mrkva nemôže pestovať na tom istom pozemku skôr ako za 2 hospodárske roky. Pestovanie na tom istom pozemku 2 po sebe idúce roky sa povoľuje len na pozemkoch, na ktorých sa mrkva nikdy predtým nepestovala. Striedanie plodín je „otvoreného“ typu v tom zmysle, že pestovanie mrkvy sa môže striedať s poľnými plodinami, obilninami a strukovinami. Akákoľvek forma pestovania spolu s inými plodinami je vylúčená.

Mrkva sa sadí na jeseň pomocou pneumatických presných výsevných strojov s nastavenou hustotou výsevu s následným zavalcovaním semena do hĺbky v priemere 1 cm. Výsev sa pohybuje v rozmedzí od 1 500 000 do 2 000 000 semien na hektár plochy podľa použitého systému pestovania.

Použité dávky hnojiva nesmú prekročiť tieto množstvá na hektár: N: 150; P2O5: 80; K2O: 240; MgO: 40; pričom sa vždy uprednostňujú organicko-minerálne hnojivá. Povoľuje sa používanie hnojív na báze sekundárnych biogénnych prvkov a mikroprvkov. Pripúšťa sa okopávanie, ktorého cieľom je odstrániť burinu, skypriť pôdu a rozprestrieť hnojivo. Rastlinolekárska ochrana je založená na zásadách integrovanej ochrany prostredníctvom agronomických a biologických zásahov. Chemická ochrana sa vykonáva len v prípadoch, keď fytofág dosiahne intervenčný prah alebo pokiaľ nastanú optimálne podmienky pre rozvoj patogénu.

Mrkva sa zbiera denne od 20. februára do 15. júna. Zber sa realizuje zberačkami v kombinovaných operáciách, ktorých cieľom je uskutočniť žatvu v rámci jedného prejazdu poľom.

Čerstvý výrobok sa spracováva denne na spracovateľských linkách priamo v podnikoch. Hlavné fázy, ktoré charakterizujú proces spracovania mrkvy, zahŕňajú: Oplachovanie, triedenie, meranie veľkosti a balenie. Posledný dátum uvedenia na trh je stanovený na 15. júna.

Výroba a prvé spracovanie musia prebiehať v oblasti produkcie vymedzenej v bode 4.3, s cieľom zaručiť kvalitu, kontrolu a vysledovateľnosť výrobku. Pripúšťa sa ďalšie prebalenie mimo vymedzenej zemepisnej oblasti.

4.6. Spojenie:

Uznanie chráneného zemepisného označenia „Carota Novella di Ispica“ vychádza zo skorej žatvy tohto produktu.

Priaznivé pôdno-klimatické podmienky charakterizujú obdobie produkcie mrkvy „Carota Novella di Ispica“. Produkt „Carota Novella di Ispica“ je „novella“ (skorý), čo znamená, že dosahuje obchodnú zrelosť už od konca februára (20. februára) a predáva sa až do polovice júna (15. júna). Ide teda o skorý, typický sicílsky produkt, ktorý je úplne spojený s územím výroby. Navyše sa produkt „Carota Novella di Ispica“ na trhu vyskytuje v zimnom až jarnom období a vyznačuje sa organoleptickými vlastnosťami, ktoré sú typické pre čerstvý produkt, ako je krehkosť, intenzívna vôňa a bylinná aróma.

Územie výroby „Carota Novella di Ispica“ sa vyznačuje vyššími zimnými priemernými teplotami, vyšším počtom hodín slnečného svitu a úrodnými pozemkami. Kvalitatívne parametre a zvláštny cyklus produkcie sú úzko spojené s fyzikálnymi a biochemickými vlastnosťami, ktoré svojim vzájomným pôsobením robia z územia okolo oblasti Ibla nenahraditeľný/dôležitý harmonický systém schopný tieto parametre a zvláštny cyklus produkcie zdôrazniť a charakterizovať.

Vhodnosť územia uľahčuje pestovanie tohto produktu, pretože optimálne podmienky prostredia, a najmä mierne a suché podnebie pobrežného pásu umožňujú, aby rastlina bola zdravá a neporušená.

Na území produkcie mrkvy „Carota Novella di Ispica“ nedochádza k extrémnym poklesom teploty, ani sa tu nevyskytuje nadmerné množstvo zrážok alebo nadmerné sucho. Je dokázané, že teploty na danom území pomáhajú veľmi intenzívnemu zafarbeniu aj v dôsledku nezanedbateľného množstva slnečného svitu, ktorému sú pozemky od septembra do marca vystavené, veľmi pravidelnému tvaru a optimalizácii obsahu cukrov, beta karoténu a minerálnych solí, ktoré vo vzťahu k obdobiu zberu produkt „Carota Novella di Ispica“ ešte viac charakterizujú. Taktiež pôda zodpovedá nárokom na pestovanie, pre ktoré je najlepšia stredne ťažká pôda s tendenciou sa rozpadať, nie príliš hrubej štruktúry, s dobrým obsahom živín, dostatočne hlboká a vzdušná. Vyhovovať však môžu aj piesčitejšie pôdy, pokiaľ sú vhodne hnojené a zavlažované.

Práve tieto podmienky viedli k úspechu produktu „Carota di Ispica“. Starí výrobcovia dokonca spomínajú, že európski dovozcovia hovorievali, že náklad výrobku „Carota Novella di Ispica“ spoznajú okamžite po otvorení vagóna, v ktorom je produkt naložený, podľa zvláštnej a intenzívnej vône, ktorú vydáva.

Počiatky pestovania produktu „Carota di Ispica“ sú zdokumentované už v roku 1955 a o niekoľko rokov neskôr sa vyskytujú prvé správy o jeho vývoze. Od 50.-tych rokov sa pestovanie výrobku „Carota di Ispica“ postupne rozširuje až na územie vymedzené v bode 4, tak z dôvodov spojených s poľnohospodárskym javom „únavy pôdy“, ako aj v dôsledku veľkého obchodného úspechu dosiahnutého na vnútroštátnych aj zahraničných trhoch. Dôležité svedectvá poskytuje publikácia „La Coltivazione della Carota ad Ispica“ (Pestovanie produktu „Carota ad Ispica“) z roku 1972, ktorej autorka Pina Avveduto v súvislosti s rýchlym šírením pestovania „Carota di Ispica“ napísala: „Ako možno vytušiť, rýchlemu šíreniu pestovania tohto nového produktu pomohlo jeho jednoduché uvedenie na trh. Tento produkt je totiž pre svoje vlastnosti prijímaný, a dokonca vyžadovaný, všetkými vnútroštátnymi a medzinárodnými trhmi […]. Naša mrkva je obľúbená pre svoj skorý zber, kvalitu tvaru (veľkosť) organoleptické vlastnosti (farbu, chuť) a chemické vlastnosti (vysoký obsah karoténu a glukózy)“.

4.7. Kontrolný orgán:

Kontrolný orgán zodpovedá podmienkam definovaným v norme EN 45011.

Názov: Suolo e Salute s.r.l Adresa: Via Paolo Borsellino 12/B 61032 Fano PU ITALIA Tel. +39 0721860543 Fax +39 0721860543 E-mail: info@suoloesalute.it

4.8. Označenie:

Okrem grafického symbolu Spoločenstva a informácií zodpovedajúcich právnym požiadavkám sa na balení musí nachádzať štítok, na ktorom sú zreteľným a čitateľným tlačeným písmom uvedené tieto označenia:

— logo CHZO „Carota Novella di Ispica“,

— názov, obchodné meno a adresa výrobného podniku a baliarne,

— príslušná trieda akosti „výber“ a „I akosť“.

Odkazy na akékoľvek iné vlastnosti, ktoré nie sú výslovne stanovené, sú zakázané. Je však možné použiť obchodné názvy pod podmienkou, že nemajú žiadny pochvalný význam a nemôžu spotrebiteľa uviesť do omylu.

Logo výrobku „Carota Novella di Ispica“ tvorí grafický znak znázorňujúci mrkvu, nad ktorým sa nachádza nepravidelný trojuholník, ktorého vrchol je obrátený smerom nadol. Grafický znak je voči textu „Carota Novella di Ispica“ umiestnený naľavo. Veľké „N“ slova „Novella“ pretína obrys mrkvy zhruba v polovici vlastnej výšky, zatiaľ čo text „di Ispica“ je umiestnený pod slovom „Novella“. Všetky písmená sú zelené. Písmená majú zaoblené konce.

(1) Ú. v. EÚ L 93, 31.3.2006, s. 12.